《荆轲》
明代·陈绍文

六国互合从，强秦屹虎视。南襟泾渭流，北控甘谷峙。

蕞尔一燕壤，曷厌贪饕志。田光构奇谋，幸鼓荆卿气。

殒身明勿疑，直走咸阳市。左授于期函，右献督亢志。

断袖环柱馀，秦鼎一丝繫。吁嗟高渐离，尚置筑中器。

为术良已疏，秉节终弗易。壮士贵丧元，成偾非所计。

逆命帝函歼，于昭秦二世。千秋易水歌，慷慨满天地。

作者简介：陈绍文，字公载，自号中阁山人。南海人。锡子。明世宗嘉靖十六年（一五三七）举人，官通判。与梁公实、欧桢伯、黎瑶石、吴而待结诗社，又同游黄才伯之门。著有《中阁集》。清梁善长《广东诗粹》卷四、清温汝能《粤东诗海》卷二四有传。